Sulík, Richard, poslanec NR SR (2013-06-26):
Ďakujem pekne za slovo, pán predseda. Nebudem sa venovať konkrétnym technickým úpravám, myslím si, že môj kolega Jozef Mihál sa tu vyjadril dostatočne rozsiahlo a možno len, pani ministerka, by ste nabudúce nemuseli strápňovať svojich kolegov 134-bodovými návrhmi a jednoducho to na tom ministerstve pripraviť. A keď vaši ľudia nestíhajú, tak to predložte skrátka neskôr. Ja by som rád povedal pár slov k zdravotným odvodom z dividend preto, lebo tá vec sama osebe nie je zlá. Ja si myslím, že zdravotné odvody z dividend majú svoje opodstatnenie, avšak keď sa takto, takto šeredne, takto jednoducho hrozne zle aplikujú, tak potom ich radšej nemajme žiadne, preto lebo to, čo navrhujete, a to, čo už aj ministerstvo, teda na jeseň už bolo zavedené, to jednoducho je, je katastrofa. Ako úplne prvé by mala byť úvaha, akým spôsobom chceme financovať zdravotníctvo, a tá najbližšia odpoveď v našich končinách a v tejto dobe je, že malo by to byť plne solidárnymi platbami. To znamená, každý platí nejaké percento svojho príjmu a všetci dostanú nejakú zdravotnú starostlivosť. To, že tá zdravotná starostlivosť je, je slabá, nedostatočná, že všetci chceme, aby bola lepšia, to je v poriadku, ale v zásade to, čo každý dostane, je nejaká nízka úroveň základnej alebo zdravotnej starostlivosti, respektíve základnej zdravotnej starostlivosti. To znamená, že zásluhovosť tu neexistuje, preto lebo napríklad zásluhovosť existuje v dôchodkoch, kto si viac zaplatí, o to väčší dostane dôchodok. Takáto zásluhovosť nie je v zdravotných odvodoch, preto lebo kto viac zaplatí, nedostane viac zdravotnej starostlivosti, je to niečo ako základné vzdelanie, všetci dostanú rovnaký verejný statok, v tomto prípade základná zdravotná starostlivosť. Preto je to plne solidárna platba, toto je mimoriadne dôležité si uvedomiť, my financujeme naše zdravotníctvo plne solidárne. Plne solidárne znamená, každému zoberieme z jeho príjmov nejaké percento, v tomto prípade je to: 4 % zaplatí zamestnanec, ďalších 10 % z hrubej mzdy zaplatí zamestnávateľ, ale je logické, že aj na tie peniaze musí zamestnanec zarobiť. My teda financujeme zdravotníctvo štrnástimi percentami z hrubej mzdy a logicky, keď niekto zarába raz tak viac, tak raz tak viac platí, keď zarába trikrát viac, platí trikrát viac, to ide až po strop. A všetci dostanú presne to isté. Presne tú istú zdravotnú starostlivosť. Toto je v poriadku, tento vzťah, ja osobne som presvedčený o tom, že základná zdravotná starostlivosť by mala byť verejný statok, nakoniec myslím si, že nikto, ani pravicoví politici sa nechcú dožiť situácie, že niekto nebol ošetrený, vykrvácal na ulicu, na ulici a tak ďalej, toto predsa nechceme. Čiže zrejme existuje široká spoločenská zhoda na tom, že základná zdravotná starostlivosť je verejný statok, to po prvé, a po druhé, financujeme to plne solidárne. To znamená, až po nejaký strop zoberieme každému nejaké percento z jeho príjmov. No a teraz je otázka: Z akých príjmov? Keď niekto zarába 1 000 eur ako hrubú mzdu, tak tento človek 140 eurami prispieva na chod zdravotnej starostlivosti. Keď niekto má ale 1 000 eur z dividend a žiadne iné príjmy, tak neprispieva vôbec, pokiaľ teda odhliadneme od toho, od toho minimálneho zdravotného odvodu vo výške 50 eur. Ale aj keď neodhliadneme, no tak ten, kto má 1 000 eur dividend, platí len 50 eur, 56, to je, to sú, to je minimálny zdravotný odvod, a ten, kto má hrubú mzdu 1 000, no tak ten platí 140. Toto je, samozrejme, nespravodlivé, a preto bolo by dobré to zmeniť, len, preboha, nie tak, ako to spravilo ministerstvo zdravotníctva, bolo by dobré to zmeniť napríklad tak, ako som to už dávnejšie pred rokmi navrhol, v odvodovom bonuse. A síce mali by sme spraviť takúto vec, že zhrnieme na jednu kopu všetky príjmy daňovníka. No a to teraz nie je, že ľavicové, pravicové. Toto je jednoducho technikália, ktorá je napr. aj navrhnutá v projekte UNITAS. Dáme na kopu všetky príjmy daňovníka. To znamená, máme daňovníka, ktorý robí za tisíc eur hrubú mzdu, plus má niekoľko eur dividend, má niekoľko eur úrokov, má niečo z prenájmu, povedzme, že je dohodár, niečo má na živnosť. Všetko, všetko dáme na jednu kopu a z toho on zaplatí zdravotný odvod. A, samozrejme, na tú kopu musíme zahrnúť aj, zahrnúť aj dividendy. V tomto prípade má zmysel, má opodstatnenie zdravotný odvod z dividend. Mimoriadne dôležité je ale povedať, že keď raz tento človek a jedno, akým príjmom naplní ten strop, tak potom už mu musíme dať svätý pokoj. To znamená, keď strop je dnes, trojnásobok je to? Teraz už bude päťnásobok. Samozrejme, ďalšia vec je, že ten strop je príliš vysoký, ale to nechajme teraz bokom. Tak strop je päťnásobok priemernej mzdy a keď niekto má päťnásobok povedzme dividend, alebo štvornásobok priemernej mzdy má dividendy a štvornásobok priemernej mzdy je jeho mzda, tak on nemôže platiť z osemnásobku. Nemôžme mu to len tak sčítať, resp. nemôžme mu z každého, na každý druh príjmu mu uvaliť tie zdravotné odvody, ale musíme to dať najprv na jednu kopu, sčítať a potom povedať: Dobre, tu je strop. Je úplne jedno, milý občan, akým spôsobom tvoj strop naplníš, dosiahneš, z toho zaplatíš tých 14 % a si vybavený. Splnil si si svoju solidárnu spol..., svoju solidárnu povinnosť voči spoločnosti, čo sa týka financovania zdravotníctva. Takto majú zdravotné odvody z dividend svoje opodstatnenie a nijak inak. To, čo spravilo ministerstvo zdravotníctva, je, že okrem toho normálneho stropu na hrubú mzdu a príjmy teda zo závislej činnosti, zriadilo ďalší strop, ktorý je oveľa vyšší, ktorý je na úrovni, opäť poprosím kolegu Mihála o pomoc, (Reakcia z pléna.) ktorý je na úrovni 144-tisíc eur a to je vlastne nejaká dodatočná platba. Čiže keď máte človeka, ktorý zarába päťnásobok priemernej mzdy, on si tam zaplatí svoju, až po strop, splní si svoju solidárnu povinnosť voči spoločnosti a zaplatí maximálne odvod, zdravotné odvody z tej mzdy, ktorú má, a keď tento človek má ešte dividendy, tak my ho skásneme navyše. To je čistá dodatočná daň. On, samozrejme, za ňu nič nedostane a ani už nemá prečo prispievať, lebo už z tých odvodov, z tej svojej mzdy prispel. A toto je nebezpečné, mimoriadne nebezpečné z pohľadu, ktorý sa už netýka priamo ministerstva zdravotníctva, ale výberu daní. Totiž pre takéhoto človeka sa táto dodatočná povinnosť, ktorá je teraz zavedená, že sa budú platiť zdravotné odvody z dividend len tak mimo všetkého, ako keby nič iné neexistovalo, a navyše retroaktívne, ako sme počuli, pre tohto človeka je to čistá daň a takýto človek potom neplatí 19 % daň z príjmu, resp. 25 od nejakej hranice, alebo 23, pokiaľ vlastní firmu, lebo tá mu vypláca dividendy. Pre takéhoto človeka je tá daň z príjmu 23 %, ktorú platí jeho eseročka, a ďalších 14 % z toho, čo ostane. My mu tak zdvihneme z 23 približne na 31 % daň, daň z príjmu, on nemá za to nič navyše. Keby tie dividendy nemal, tak by to, samozrejme, platiť nemusel z iných príjmov a tak ďalej. Toto, ctení kolegovia zo SMER-u a takisto aj pani ministerka, ale najmä Peter Kažimír si zrejme neuvedomujete dostatočne, lebo tí ľudia, ktorí tú daň majú platiť a ktorí zároveň vidia, ako sa v tomto štáte kradne, si povedia, ja to jednoducho platiť nebudem, a vyhnú sa tejto povinnosti. Môžte prijímať zákony, aké chcete, ale výsledok bude, že budete buzerovať akurát poctivých ľudí a tí, ktorí sa vyhnúť chcú, sa vyhnú. Výsledok bude, že celkový výnos daní bude menší. No ten celkový výnos daní ale nevie byť menší tak, že niekto si vyráta, ja mám svoju povinnosť xy, z toho zaplatím iba dve tretiny a zvyšok nezaplatím, kašlem na to. Toto si žiaden daňovník nedovolí spraviť preto, lebo príde mu daňový úrad na kontrolu a, samozrejme, skásne mu aj ten zvyšok, keď sa niekto bude moc brániť, skončí v base. Preto tento človek tie príjmy ani len neprizná, ani len ich nevykáže, z ktorých by mal potenciálne platiť nejakú, nejaké zdravotné odvody z dividend. Keď ale on tie príjmy nevykáže, tak sa stane to, že súčet všetkých produktov a služieb bude menší, ako by mohol byť. No a súčet všetkých produktov a služieb je naše HDP. To je vlastne veľkosť našej ekonomiky, ktorá neporastie tak, ako by porásť mohla, a preto aj ministerstvo financií už štyrikrát tento rok muselo korigovať odhady rastu HDP, začali pri 2,2 % a dnes sú pri 0,5. Preto lebo uvedomte si, keď sa daňovník, keď neprizná tisíc eur, lebo sa mu z nich nechce platiť dividendy, zdravotné odvody, tak týchto tisíc eur ani neputuje do HDP, a to sa prejaví! Nemci hovoria, Kleinvieh macht auch Mist, malý dobytok tiež kaká, aby som to tak jednoducho preložil, a toto kvapka po kvapke sa nazbiera a rast HDP nie je 2,2 %, ale 0,5 a budeme radi, keď vôbec nejaký rast bude. Keď je nižší rast HDP, zákonite sú nižšie výnosy daní z príjmov. Včera sme sa mohli dozvedieť, opäť raz chýbajú stovky miliónov eur v štátnej kase, lebo sú o stovky miliónov eur nižšie dane. Ale vy ste si to sami spôsobili! Ja som vás presne na toto upozorňoval na jeseň, že keď to spravíte, tak ľudia sa vám vyviažu z povinnosti platiť dane. Nie, tu ste, ctení poslanci, odhlasovali strašidelné veci. Vám to jednoducho len nedochádza, to je približne asi ako keby ja som mal diskutovať na tému operácia slepého čreva, tak zrejme by som tiež len sa mohol, nemusel na niekoho spoľahnúť, ale tejto problematike sa venujem roky a chápem, že keď vy sa nevenujete, tak nemôžte o tom vedieť dostatočne. Ale verte mi, že deje sa teraz presne to, čo som, pred čím som varoval na jeseň, tie výnosy daní sú nižšie a nižšie a budú ešte ďalej klesať, lebo vy vašimi opatreniami to spôsobujete. To, čo idete teraz prijať, tak opäť zhoršíte situáciu, lebo to robíte retroaktívne. Preto je veľmi nebezpečné zasahovať do daňového systému. A ako som práve pred chvíľkou vravel, tak zdravotný odvod z dividend je daň. Nemá zmysel sa tváriť, že to je odvod, to je niečo iné. Nie, to je daň a tu sa robia mimoriadne neodborné zásahy do daňového systému a navyše na poslednú chvíľu cez pána Ježíka, ktorý dôjde so 134-bodovým pozmeňovacím návrhom. Takto sa zákony nerobia, lebo na to doplatíme my všetci a v tomto prípade konkrétne tým, že tie výnosy z daní sú nižšie a nižšie, ako sa predpokladalo, a aj tam už to nebol prvý odhad, ale možnože tretí alebo štvrtý, kedy štvrtýkrát po sebe alebo tretíkrát po sebe ministerstvo financií muselo znížiť daň, odhad na dani z príjmov. To ešte nehovorím o dani z dividend, len tie nádoby sú prepojené. Lebo vy keď uvalíte 14 % zdravotný odvod na dani z dividend, tak ľudia prestanú platiť daň z príjmu, lebo oni sa nedokážu vyhnúť povinnosti platiť zdravotný odvod z dividend bez toho, aby sa vyhli povinnosti platiť daň z príjmu. To sú spojené nádoby. Vy tu urobíte fatálne rozhodnutie a pocítite to na dani z príjmu. Ďakujem veľmi pekne za pozornosť.